Yonex ไม้แบดหมื่นล้าน
“แบดมินตัน” น่าจะเป็นหนึ่งในกีฬายอดนิยมของคนไทย และคนที่เล่นแบดทุกคน ต้องรู้จักยี่ห้อ Yonex รู้ไหมว่า Yonex เริ่มธุรกิจจากการทำทุ่นจับปลา แล้วตอนนี้ Yonex มีรายได้และกำไรขนาดไหน ลงทุนแมนจะเล่าให้ฟัง
30 มิ.ย. 2561

Yonex ไม้แบดหมื่นล้าน / โดย ลงทุนแมน
“แบดมินตัน” น่าจะเป็นหนึ่งในกีฬายอดนิยมของคนไทย
และคนที่เล่นแบดทุกคน ต้องรู้จักยี่ห้อ Yonex
รู้ไหมว่า Yonex เริ่มธุรกิจจากการทำทุ่นจับปลา
แล้วตอนนี้ Yonex มีรายได้และกำไรขนาดไหน
ลงทุนแมนจะเล่าให้ฟัง
ถ้าพูดถึงยี่ห้อไม้แบดมินตันชื่อดังทุกคนต้องคุ้นเคยกับยี่ห้อนี้
แต่รู้หรือไม่ว่าจริงๆ แล้ว Yonex ไม่ได้เริ่มต้นด้วยการผลิตไม้แบดมินตันตั้งแต่แรก
Yonex มาจากไหน ?
บริษัท Yonex ถูกก่อตั้งขึ้นเมื่อปี 1946 ที่ประเทศญี่ปุ่น โดยคุณ มิโนรุ โยเนยาม่า
แรกเริ่มบริษัท Yonex ทำธุรกิจเป็นผู้ผลิตทุ่นไม้ที่ใช้กับแหจับปลาและประสบความสำเร็จเป็นอย่างมาก
แต่ความสำเร็จนั้นอยู่ได้ไม่นาน..
เนื่องจากมีสิ่งประดิษฐ์ใหม่ที่มาทดแทนทุ่นไม้ที่เคยใช้กัน
สิ่งนั้นคือ ทุ่นพลาสติกที่มีความทนทานกว่าทุ่นไม้ที่ Yonex กำลังผลิตอยู่
ส่งผลให้บริษัท Yonex ถูกบีบออกจากธุรกิจนี้ไปภายในเวลาอันรวดเร็ว
เรื่องนี้จึงกลายเป็นบทเรียนสำคัญให้กับโยเนยาม่าได้เรียนรู้ถึงการพัฒนาและปรับตัวของธุรกิจเป็นครั้งแรก
แต่ใครจะไปนึกว่าบทเรียนที่เกิดขึ้นในครั้งนี้ของเขากลับเป็นประโยชน์ในอนาคต
ในปี 1957 บริษัท Yonex ได้เริ่มต้นใหม่ในธุรกิจแบดมินตันด้วยการรับเป็นผู้ผลิตไม้แบดมินตันให้กับยี่ห้ออื่นๆ
หลังจากที่ผลิตไปได้สักพัก โยเนยาม่าก็คิดว่าถ้าขายดีแบบนี้ เราผลิตไม้แบดมินตันมาขายเองก็น่าจะได้กำไรดีกว่า
ปี 1961 บริษัท Yonex ได้เปิดตัวไม้แบดมินตันที่ทำจากอะลูมิเนียม ซึ่งเป็นแบรนด์ของตัวเองเป็นครั้งแรก
กิจการของ Yonex ได้ขยายตัวอย่างรวดเร็วทั้งภายในประเทศและต่างประเทศ
รวมถึงมีการขยายธุรกิจเข้าไปยังกีฬาอื่น ไม่ว่าจะเป็น เทนนิส, กอล์ฟ, รองเท้าวิ่ง เป็นต้น
แม้ว่า Yonex จะเริ่มประสบความสำเร็จอีกครั้ง
แต่ Yonex ก็ไม่ได้หยุดพัฒนาตัวเองเหมือนเมื่อครั้งอดีต
Yonex จึงพัฒนาไม้แบดมินตันของตนเองด้วยการเริ่มนำ graphite มาใช้แทนอะลูมิเนียมทำให้น้ำหนักของไม้เบาลงและกลายเป็นที่ชื่นชอบของนักกีฬาหลายๆ คน
ในเวลาเดียวกัน คู่แข่งในวงการอุปกรณ์กีฬาเองก็ได้มีการปรับมาใช้ graphite เช่นเดียวกัน
ผ่านไปไม่นาน ไม้แบดมินตันที่ทำมาจากอะลูมิเนียมก็ถูกเปลี่ยนเป็น graphite แทบทั้งหมด
ลองนึกดูว่า ถ้า Yonex หยุดพัฒนาและไม่ปรับตัวเหมือนอย่างเมื่อในอดีตที่เคยเกิดมาแล้ว
เราก็อาจจะไม่เห็น Yonex ขายไม้แบดมินตันอย่างทุกวันนี้ก็เป็นได้
การปรับตัวในครั้งนี้ทำให้ไม้แบดมินตันของ Yonex ยังคงอยู่รอดและกลายเป็นที่นิยมจนถึงทุกวันนี้
แล้วรายได้ และ กำไร ของบริษัท Yonex เป็นอย่างไรบ้าง ?
รายได้ และ กำไร ของบริษัท Yonex
ปี 2015 รายได้ 14,217 ล้านบาท กำไร 506 ล้านบาท
ปี 2016 รายได้ 16,169 ล้านบาท กำไร 664 ล้านบาท
ปี 2017 รายได้ 18,224 ล้านบาท กำไร 907 ล้านบาท
สัดส่วนของรายได้โดยประมาณ
อุปกรณ์กีฬา แบดมินตัน 55%, เทนนิส 13.5%, กอล์ฟ 1.5%, อื่นๆ 28.8% และ สถานที่ให้บริการกีฬา 1.2%
มูลค่าบริษัทอยู่ที่ 20,580 ล้านบาท
ใครจะนึกว่าจากธุรกิจขายไม้แบดมินตันธรรมดา จะกลายเป็นบริษัทมูลค่าหมื่นล้านได้
บางครั้งธุรกิจที่อยู่รอบตัวเราก็เป็นธุรกิจที่ใหญ่โตอย่างที่เราคิดไม่ถึงมาก่อน
ลองมองสิ่งที่เกิดขึ้นรอบตัวเรา
คนชอบทำกิจกรรมอะไร คนชอบเล่นกีฬาอะไร
แล้วผลิตสินค้าให้มีคุณภาพ และตรงกับความต้องการของคน เราก็อาจจะสำเร็จเป็น Yonex ก็เป็นได้..
----------------------
Yonex มีไม้แบด แต่ลงทุนแมนมีแอปแล้วนะ แอปพลิเคชันลงทุนแมน โหลดฟรีทั้ง iOS และ android 
.
รู้ยัง แอปพลิเคชั่น blockdit เวอร์ชั่น 2.1 คลิกไลค์ และคอมเม้นท์ได้แล้วนะ
.
นอกจากนี้ยังมี
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ จากลงทุนแมน 
.
ทวิตเตอร์กระชับฉับไว 
.
ไลน์ส่งข้อความตรงทุกเย็น 
.
สุดท้ายโหลดสติกเกอร์ไลน์ ลงทุนแมน และลงทุนเกิร์ล 40 action ได้ที่ 
----------------------
Reference
-
-
-
[7867].